২০২৬ বিশ্বকাপ পর্যন্ত জার্মানির কোচ নাগেলসমান
আগামী মৌসুমে বায়ার্ন মিউনিখের সম্ভাব্য নতুন কোচ হওয়ার দৌড়ে ইউলিয়ান নাগেলসমানের নাম শোনা যাচ্ছিল জোরেশোরে। তবে আপাতত সেটা হচ্ছে না। জার্মানি জাতীয় দলের কোচ হিসেবে চুক্তির মেয়াদ বাড়িয়েছেন তিনি। ২০২৬ বিশ্বকাপ পর্যন্ত দলটির দায়িত্ব চালিয়ে যাবেন এই জার্মান কোচ।৩৬ বছর বয়সী নাগেলসমানের সঙ্গে চুক্তির মেয়াদ বাড়ানোর কথা শুক্রবার বিবৃতি দিয়ে জানিয়েছে জার্মান ফুটবল অ্যাসোসিয়েশন (ডিএফবি)।গত বছরের সেপ্টেম্বরে জার্মানির কোচ হিসেবে হান্স ফ্লিকের স্থলাভিষিক্ত হন নাগেলসমান। আগামী জুন-জুলাইয়ে জার্মানিতে অনুষ্ঠেয় ইউরোপিয়ান চ্যাম্পিয়নশিপ দিয়ে শেষ হতো তার আগের চুক্তির মেয়াদ।কঠিন সময়ে জার্মানির দায়িত্ব নেন নাগেলসমান। তার কোচিংয়ে এখন পর্যন্ত ছয় ম্যাচের তিনটি জিতেছে চারবারের বিশ্বকাপ জয়ীরা।জার্মানির কোচ হওয়ার আগে বায়ার্নের দায়িত্বে ছিলেন নাগেলসমান। গত বছরের মার্চে তাকে বরখাস্ত করে টমাস টুখেলকে দায়িত্ব দেয় জার্মানির সফলতম দলটি। চলতি মৌসুম শেষে টুখেলের সঙ্গে চুক্তি বাতিলের কথা আগেই জানিয়েছে তারা।
বায়ার্নের ডাগআউটে নাগেলসমানের ফেরার সম্ভাবনা নিয়ে গত কিছু দিনে কথা বলেন ক্লাবটির কর্তা ব্যক্তিরা। তবে জার্মানির দায়িত্বেই থেকে যাওয়ার সিদ্ধান্ত নিলেন সাবেক ডিফেন্ডার। ২০১৬ ইউরোর সেমি-ফাইনালে খেলার পর থেকে আর কোনো বড় প্রতিযোগিতায় শেষ ষোলো পার হতে পারেনি জার্মানি। ২০১৮ ও ২০২২ বিশ্বকাপে তারা বিদায় নেয় গ্রুপ পর্ব থেকে। মাঝে ২০২০ ইউরোয় তাদের পথচলা থামে শেষ ষোলোতে।আসছে ইউরোতে ‘এ’ গ্রুপে স্বাগতিক জার্মানির তিন প্রতিপক্ষ স্কটল্যান্ড, হাঙ্গেরি ও সুইজারল্যান্ড।নিজেদের সবশেষ দুটি ম্যাচে গত মাসে জার্মানি জিতেছে ফ্রান্স ও নেদারল্যান্ডসের বিপক্ষে। ইউরোর আগে তারা আরও দুটি প্রীতি ম্যাচ খেলবে ইউক্রেইন ও গ্রিসের বিপক্ষে।

জার্মানি জাতীয় দলের কোচ হিসেবে চুক্তির মেয়াদ বাড়ালেন ইউলিয়ান নাগেলসমান।